ASECAM clausura la seua XV Trobada Empresarial reivindicant la necessitat d'infraestructures
15 de novembre 2016

​

Este matí s'ha celebrat la XV Trobada Empresarial de ASECAM (Associació d'Empresaris del Camp de Morvedre) en Canet d'en Berenguer. Després de l'acte d'obertura a les 9 hores, s'han impartit les següents conferències: “Infraestructures: La integració del Port de Sagunt en la Xarxa Transeuropea de Transport”; “Creixement i nous models de negoci, claus de la transformació”; “La transició energètica” i “La transformació digital i el futur de les empreses”.

 ![](/media/iwfnue2o/84_img_1914.jpg)

![](/media/1oiol2bn/84_img_1971.jpg)  
![](/media/symdjcir/84_img_1934.jpg)  
  

L'alcalde de Sagunt, Quico Fernández, ha assegurat que **“la nostra comarca ofereix a les empreses un espai únic de creixement i acumulació d'experiències, que combina atractius tan importants com la seua ubicació, la seua formació humana o l'adequació logística. Poques zones, tant del País Valencià com de la resta de l'estat poden oferir tants avantatges”.**

Així i tot, l'alcalde ha subratllat la dificultat de posar en valor estes aptituds: **“Els valencians ja hem passat a la segona posició en exportació, però açò en realitat té un mèrit extraordinari, perquè ho fem a pesar que sembla que hi ha interessos que situen a altres territoris en millors posicions, i malgrat la infrafinanciació crònica que patim o del dèficit d'inversions, sobretot en matèria d'infraestructures, que determinen de manera molt desfavorable la nostra economia i que avui forma part del consens social entre empresaris, sindicats i partits polítics”.**

També ha reivindicat la necessitat d'apostar per infraestructures clau per al nostre territori, com el Corredor Mediterrani o el Corredor Atlàntic, així com de dotar a la comarca amb un centre integral de formació professional. En l'acte de clausura han participat també la presidenta d’ASECAM, Cristina Plumed, i el president de la CEV (Confederació Empresarial Valenciana), Salvador Navarro.  

![](/media/ai3gnrzs/84_img_1918.jpg)

![](/media/hofjcy1i/84_img_1965.jpg)  
  

Blanca Marín, secretària autonòmica d'Economia Sostenible, Sectors Productius i Comerç, ha recordat en l'acte de clausura que **“fa uns dies el conseller Rafael Climent va presentar el pla per a la reinserció, reorientació laboral i formació dels més de 200 treballadors de la multinacional Bosal”**.

També ha assenyalat que **“per a l'any que ve s'ha programat una línia d'ajudes del pla d'industrialització del Camp de Morvedre, dotat amb 2,6 milions d'euros. Demà es publicarà en el DOCV l'ordre d'ajudes a les quals podran acollir-se les empreses i entitats que es vulguen acollir a este pla per a la millora de la competitivitat i sostenibilitat econòmica, social i mediambiental en els sectors industrials, així com per a impulsar les inversions i ajudes als col·lectius més afectats pels processos de deslocalització industrial”**.  

  

*   [](http://www.facebook.com/sharer.php?u=https://aytosagunto.es/va/actualitat/asecam-clausura-la-seua-xv-trobada-empresarial-reivindicant-la-necessitat-d-infraestructures/ "Facebook")
*   [](http://twitter.com/share?url=https://aytosagunto.es/va/actualitat/asecam-clausura-la-seua-xv-trobada-empresarial-reivindicant-la-necessitat-d-infraestructures/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/asecam-clausura-la-seua-xv-trobada-empresarial-reivindicant-la-necessitat-d-infraestructures/ "Linked In")
*   [](mailto:?body=https://aytosagunto.es/va/actualitat/asecam-clausura-la-seua-xv-trobada-empresarial-reivindicant-la-necessitat-d-infraestructures/)